पाण्डव गीता
<poem>

 .. .. पाण्डव गीता .. ..
   
पाण्डव प्रह्लादनारदपराशरपुण्डरीक- 
व्यासाम्बरीशशुकशौनकभीष्मदाल्भ्यान् । .
रुक्माङ्गदार्जुनवसिष्ठविभीषणादीन्
पुण्यानिमान्परमभागवतान्स्मरामि .. १..

लोमहर्षण उवाच - 
धर्मो विविर्धति युधिष्ठिरकीर्तनेन
पापं प्रणश्यति वृकोदरकीर्तनेन ।.
शत्रुर्विनश्यति धनञ्जयकीर्तनेन 
माद्रीसुतौ कथयतां न भवन्ति रोगाः .. २..

ब्रह्मा उवाच - 
ये मानवा विगतरागपरावरज्ञा 
नारायणं सुरगुरुं सततं स्मरन्ति .
ध्यानेन तेन हतकिल्बिष चेतनास्ते
मातुः पयोधररसं न पुनः पिबन्ति .. ३..

युधिष्ठिर उवाच - 
मेघश्यामं पीतकौशेयवासं
श्रीवत्साङ्कं कौस्तुभोद्भासिताङ्गम् .
पुण्योपेतं पुण्डरीकायताक्षं
विष्णुं वन्दे सर्वलोकैकनाथम् .. ४..

कुन्ती उवाच - 
स्वकर्मफलनिर्दिष्टां यां यां योनिं व्रजाम्यहम् .
तस्यां तस्यां हृषीकेश त्वयि भक्तिदृर्ढाऽस्तु मे .. ५..

द्रुपद उवाच - 
कीटेषु पक्षिषु मृगेषु सरीसृपेषु
रक्षःपिशाचमनुजेष्वपि यत्र यत्र .
जातस्य मे भवतु केशव त्वत्प्रसादात्
त्वय्येव भक्तिरचलाऽव्यभिचारिणी मे .. ६..

अभिमन्यु उवाच - 
गोविन्द गोविन्द हरे मुरारे
गोविन्द गोविन्द रथाङ्गपाणे .
गोविन्द गोविन्द मुकुन्द कृष्ण 
गोविन्द गोविन्द नमो नमस्ते .. ७..

उद्धव उवाच - 
वासुदेवं परित्यज्य योऽन्यं देवमुपासते .
तृषितो जाह्नवीतीरे कूपं वाञ्छति दुर्भगः .. ८..

विदुर उवाच - 
वासुदेवस्य ये भक्ताः शान्तास्तद्गतमानसाः .
तेषां दासस्य दासोऽहं भवे जन्मनि जन्मनि .. ९..

भीष्म उवाच - 
विपरीतेषु कालेषु परिक्षीणेषु बन्धुषु .
त्राहि मां कृपया कृष्ण शरणागतवत्सल .. १०..

द्रोण उवाच - 
ये ये हताश्चक्रधरेण राजं- 
स्त्रैलोक्यनाथन जनार्दनेन .
ते ते गता विष्णुपुरिं प्रयाताः
क्रोधोऽपि देवस्य वरेण तुल्यः .. ११..

गान्धारी उवाच - 
त्वमेव माता च पिता त्वमेव
त्वमेव बन्धुश्च सखा त्वमेव .
त्वमेव विद्या द्रविणं त्वमेव
त्वमेव सर्वं मम देव देव .. १२..

प्रह्लाद उवाच - 
नाथ योनिसहस्रेषु येषु येषु व्रजाम्यहम् .
तेषु तेष्वचला भक्तिरच्युतऽसु सदा त्वयि .. १३..

या प्रीतिरविवेकनां विषयेष्वनपायिनि .
त्वामनुस्मरतः सा मे हृदयान्माऽपसर्पतु .. १४..

भरद्वाज उवाच - 
लाभस्तेषां जयस्तेषां कुतस्तेषां पराजयः .
येषामिन्दीश्वरश्यामो हृदयस्थो जनार्दनः .. १५..

अत्रि उवाच - 
गोविन्देति सदा स्नानं गोविन्देति सदा जपः .
गोविन्देति सदा ध्यानं सदा गोविन्दकीर्तनम् .. १६..

आविर्होत्र उवाच - 
कृष्ण त्वदीयपदपङ्कजपञ्जरान्ते
अद्यैव मे विशतु मानसराजहंसः .
प्राणप्रयाणसमये कफवातपिताइः
कण्ठावरोधनविधौ स्मरणं कुतस्ते .. १७..

विदुर उवाच - 
हरर्नामैव नामैव नामामैव मम जीवनम् .
कलौ नास्येव नास्तेव नास्त्येव गतिरन्यथा .. १८..

वशिष्ठ उवाच - 
कृष्णेति मङ्गलं नाम यस्य वाचि प्रवर्तते .
भस्मीभवन्तु तस्याशु महापातककोटयः .. १९..

दुर्योधन उवाच - 
जानामि धर्मं न च मे प्रवृत्ति- 
र्जानाम्यधर्मं न च मे निवृत्तिः .
केनापि देवेन हृदिस्थितेन 
यथा नियुक्तोऽस्मि तथा करोमि .. २०..

सुभद्र उवाच - 
एकोऽपि कृष्णस्य कृतः प्रणामो
दशाश्वमेधावभृथेन तुल्यः .
दशाश्वमेधी पुनरेति जन्म
कृष्णप्रणामी न पुनर्भवाय .. २१..

गर्ग उवाच - 
नारायणेति मन्त्रोऽस्ति वागस्ति वशवर्तिनि .
तथापि नरके घोरे पतन्तीत्येतदद्भुतम् .. २२..

पराशर उवाच - 
सकृदुच्चरितं येन हरिरित्यक्षरद्वयम् .
बद्धः परिकरस्तेन मोक्षाय गमनं प्रति .. २३..

व्यास उवाच - 
सत्यं सत्यं पुनः सत्यं भुजमुत्थाप्य चोच्यते .
न वेदाच्च परं शास्त्रं न देवः केशवात्परः ..२४..

धन्वन्तरि उवाच - 
अच्युतानन्त गोविन्द नामोच्चारणभेषजात् .
नश्यन्ति सकला रोगाः सत्यं सत्यं वदाम्यहम् .. २५..

मार्कण्डेय उवाच - 
सा हानिस्तन्महच्छिद्रं सा चान्धजडमूढता .
यन्मुहूर्तं क्षणं वापि वासुदेवं न चिन्तयेत् .. २६..

श्रीशुक उवाच - 
आलोड्य सर्वशास्त्राणि विचार्यैवं पुनः पुनः .
इदमेकं सुनिष्पन्नं ध्येयो नारायणः सदा .. २७..

श्रीमहादेव उवाच - 
शरीर च नवच्छिद्रं व्याधिग्रस्तं कलेवरम् 
औषधं जाह्नवीतोयं वैद्यो नारायणो हरिः .. २८..

शौनक उवाच - 
भोजनाच्छादने चिन्तां वृथा कुर्वन्ति वैष्णवाः .
योऽसौ विश्वम्भरो देवः स भक्तान्किमुपेक्षते .. २९ ..

आकाशात्पतितं तोयं यथा गच्छति सागरम् .
सर्वदेवनमस्कारः केशवं प्रति गच्छति .. ३०..
<poem>

गीताः